
ECDE7012C – Aseiniad Rhan 1
TEITL: Dewiswch fater mewn addysg yr hoffech ei archwilio ymhellach. Cyfiawnhewch pam mae’r mater mor bwysig i’r gymuned a phennwch nodau ac amcanion clir ar gyfer yr ymchwil trwy ymgymryd ag adolygiad llenyddiaeth byr. 
Prif bwrpas gwaith ymchwil addysgol yw ymchwilio i faes neu bwnc sydd o ddiddordeb i’r ymchwilydd er mwyn ymestyn gwybodaeth a’i ystyried o wahanol safbwyntiau (Clough & Nutbrown, 2012).  Nod yr astudiaeth a drafodir yma yma yw ymchwilio i ddefnydd athrawon Cyfnod Allweddol Dau (CA2) o’r amgylchedd tu allan er mwyn datblygu lles emosiynol disgyblion rhwng saith ac un-ar-ddeg oed .  Edrychir yn benodol ar ymarfer cyfredol athrawon, eu hagweddau tuag at ddysgu tu allan a’r elfennau posib all ddylanwadu ar hyn.  Deillia llenyddiaeth ym maes dysgu tu allan o wahanol ffynonellau gan gynnwys addysg, cwricwlwm ac ymarfer; addysg awyr agored ac anturus; polisïau gwladol a chymdeithasol; ac ymchwil ac athroniaeth.  
Caiff buddiannau dysgu tu allan ar gyfer hybu lles a dysgu eu trafod yn eang mewn llenyddiaeth yn ymwneud â datblygiad plant ifanc o enedigaeth hyd at saith oed ond tueddir i ffocysu ar ‘sut’ yn hytrach na ‘pham’, elfen sydd angen ei hystyried yng nghyd-destun plant CA2 hefyd (Ouvry, 2003; Tovey, 2007; Bilton, 2010; White, 2014) .  Un o’r athronwyr cynharaf yn y maes yw Froebel, a gafodd ei ddylanwadu gan Pestalozzi a’r defnydd o’r ‘ardd’ yn ogystal â gan wleidyddiaeth a sefyllfa economaidd ei gyfnod (Tovey, 2013; Joyce, 2012).  Pwysleisia pwysigrwydd ‘yr ardd’ i gysylltu’r plentyn ifanc â natur a diwylliant trwy weithgareddau a phrofiadau ymarferol (Tovey, 2013).  Credai hefyd nad oedd anghenion datblygiadol plant yn fynych yn cael eu diwallu yn y cartref na’r ysgol ond bod profiadau a gweithgareddau tu allan, wedi eu harwain gan ymarferydd hyfforddedig, gofalgar a deallus yn hybu datblygiad corfforol, deallusol, ysbrydol a chymdeithasol plant ifanc (Tovey, 2007; Tovey, 2013; Waite, 2011).  Yn yr amgylchedd naturiol credai fod ganddynt ryddid a gofod i symud, arbrofi, cymryd risg a datblygu sgiliau hunan-reolaeth, i ddysgu am fyd natur trwy eu synhwyrau ac i fod yn ddysgwyr mwy annibynnol.   Tra honnai Froebel bod sail wyddonol i’w athroniaeth, heriwyd hyn yn ddiweddarach gan Dewey gan ddadlau nad oedd unrhyw elfen wyddonol yn perthyn iddo (Joyce, 2012).  Er hynny dylanwadodd Froebel ar waith Dewey ei hunan yn ogystal ag ar McMillan, Montessori a Malaguzzi ac mae’n parhau’n ddylanwadol ar athroniaeth y rhaglen Ysgol Goedwig (Joyce, 2012).  
Dadleua Froebel ac eraill bod y cyd-destun cymdeithasol, gwleidyddol a hanesyddol yn dylanwadu ar ymarfer athrawon wrth ddysgu tu allan gan fod plant a phlentyndod yn newid o ganlyniad i hyn (Tovey, 2007; Joyce, 2012).  Awgryma Wood (2007) hefyd y dylanwadir ar ddefnydd o’r ddarpariaeth tu allan gan bolisïau iechyd a chymdeithasol megis yr adroddiad Cadernid Meddwl yng Nghymru (Cynulliad Cenedlaethol Cymru (CCC), 2018). 
Mae hybu lles emosiynol yn faes allweddol i ymchwilio iddo ar hyn o bryd gan fod gwella iechyd meddwl plant a phobl ifanc yn un o flaenoriaethau penodedig Llywodraeth Cymru (LlC).  Nodwyd yn yr adroddiad Cadernid Meddwl (CCC, 2018) bod rhyw dri phlentyn ar gyfartaledd ym mhob ystafell ddosbarth yng Nghymru â phroblemau iechyd meddwl a bod hanner y problemau wedi dechrau erbyn bydd y plentyn yn bedair-ar-ddeg oed.  Awgrymir bod angen ymagwedd ysgol gyfan tuag at gryfhau lles emosiynol a gwydnwch disgyblion er mwyn mynd i’r afael â’r broblem hon, gan gynnwys ei ymgorffori yng Nghwricwlwm 2022 (LlC, 2019a).  Gwelir felly bod hyn yn gyfrifoldeb ar bob athro ac athrawes, a bod angen ffocysu ar les emosiynol plant cyn iddynt gyrraedd oed uwchradd.  Mewn ymchwil i bolisi ac ymarfer effeithiol i hybu iechyd a lles emosiynol a gwydnwch mewn ysgolion cynradd yng Nghymru, awgryma’r Athro Bannerjee et al. (2015) nad oes un strategaeth benodol hir-dymor all ateb y gofynion.  Ymhlith rhai o’u hargymhellion mae ymarfer dulliau addysgeg da, sydd wedi’u cynllunio a’u cefnogi’n effeithiol yn ogystal ag ystyriaeth o’r amgylchedd. 
Nodir yn y llenyddiaeth hefyd bod yr amser dreulia plant tu allan, tra yn yr ysgol ac yn y cartref, wedi lleihau yn sylweddol dros y blynyddoedd diwethaf, gyda mwyafrif y gweithgareddau tu fewn i bedair wal ac yn cael eu rheoli gan oedolion (Fasting, 2017).  Cafwyd cryn sylw i hyn yn y cyfryngau hefyd a’r prif resymau yw pryder rhieni i adael eu plant i grwydro o’u cartrefi, neu ddylanwad offer technolegol megis gemau cyfrifiadurol a’r wê (Beames, Higgins & Nicol, 2012; Bergen, 2017).  O ganlyniad bathodd Louv (2010) y term ‘anhwylder diffyg natur’ i ddisgrifio’r bwlch sydd yn ymddangos rhwng plant a’r byd naturiol o’u cwmpas.  Noda yr effeithia hyn yn uniongyrchol ar iechyd corfforol, meddyliol a chymdeithasol unigolion gan eu bod yn cael eu hamddifadu o brofiadau dysgu cyfoethog ac aml-synhwyrol.  Credir hefyd fod dysgu tu allan yn un o hawliau mwyaf sylfaenol plant felly mae angen i athrawon ddarparu cyfleoedd iddynt i gysylltu gyda’r byd naturiol tu allan i waliau’r dosbarth  (Beames, Higgins & Nicol, 2012; Casey, 2017).
Caiff ‘amgylchedd tu allan’ ei ddiffinio mewn amryw o ffyrdd o fewn y lenyddiaeth.  Awgryma Higgins a Nicol (2002) bod pedwar parth cysylltiol i amgylcheddau dysgu tu allan gyda thir yr ysgol yn barth canol, a’r gymuned leol, teithiau addysgol, a theithiau preswyl dros nos yn amgylchynu.  Tra bod y pedwar yn bwysig cyfyngir yr astudiaeth hwn i dir yr ysgol yn unig gan fod mwy o gyfyngiadau i’r tri arall, yn enwedig felly o safbwynt materion megis iechyd a diogelwch; a chostau teithio, mynediad a llety (Beames, Higgins & Nicol, 2012).  Gallai’r elfennau hyn brofi’n rhwystr i rai athrawon o ganlyniad i brinder cyllid neu bolisïau ysgol lle cyfyngir teithiau addysgol i un neu ddwy y flwyddyn (Pether, 2012).  Canolbwyntir ar dir yr ysgol hefyd gan fod ymchwil ym maes blynyddoedd cynnar yn argymell defnyddio’r amgylchedd awyr agored fel ymestyniad o’r dosbarth tu fewn, elfen arall i athrawon CA2 i’w hystyried (Bilton,2010; Ouvry,2003; Tovey,2007; Yr Adran Plant, Addysg, Dysgu Gydol Oes a Sgiliau,2009).  Er hynny ceir cryn amrywiaeth o ran gweithredu hyn yn y Cyfnod Sylfaen yng Nghymru, gyda rhai athrawon yn parhau i ystyried y tu allan fel amgylchedd i ddatblygu sgiliau corfforol yn unig (WISERD, 2015).  
Amrywia amgylcheddau tu allan o un ysgol i’r llall hefyd gyda rhai â iard goncrid yn unig yn hytrach na ‘gofodau gwyrdd’ sef tirweddau naturiol, a gall hyn hefyd ddylanwadu ar ymarfer (Muňoz, 2009; Beames, Higgins & Nicol, 2012; Howard, 2015).  Rhestrir manteision profiadau mewn ‘gofodau gwyrdd’ fel gwell sgiliau canolbwyntio, ymddygiad,  adfyfyrio personol a chymdeithasol yn ogystal â datblygiad corfforol ac academaidd (Bell et al., 2008; Blair, 2009; Muňoz, 2009).  
Cysyniad allweddol arall yn y llenyddiaeth yw ‘dysgu tu allan’ gan ei bod yn anodd cael un diffiniad pendant ohono (Gair, 1997; Wattchow & Brown, 2011; Beames, Higgins & Nicol, 2012).  Er hynny cytuna’r awduron bod profiadau awyr agored, gan gynnwys rhai mewn addysg ffurfiol, yn gyfrwng i ddatblygu sgiliau corfforol, emosiynol a phersonol plant.   Noda Becker et al. (2018) bod ystod a chwmpas dysgu tu allan yn cynnwys tair elfen sef gweithgareddau, addysg amgylcheddol, a datblygiad personol a chymdeithasol.  Gall y cyntaf gynnwys gweithgareddau anturus lle ffocysir ar ddatblygiad corfforol fel sail ar gyfer datblygiad emosiynol a chymdeithasol (Gair, 1997; Wattchow & Brown, 2011).  Cyfeiria’r ail at waith maes mewn pynciau fel daearyddiaeth a gwyddoniaeth neu gynaladwyedd sydd yn adlewyrchu agweddau yr ysgolion natur neu’r ‘Udeskole’ yn Nenmarc (Bilton & Crook, 2014; Muňoz, 2009).  Ffocysa’r astudiaeth hwn ar agweddau o’r elfen gyntaf a’r drydedd gan flaenoriaethu gweithgareddau i hybu sgiliau personol ac emosiynol trwy brofiadau ymarferol sydd yn cael eu harwain gan y plentyn (Ouvry, 2003; Tovey, 2007; Bilton, 2010; Beames, Higgins & Nicol, 2012; Waite, 2011; White, 2014; Howard, 2015).
Ceir llenyddiaeth eang yn trafod ‘lles’ hefyd a cheir dylanwadau gwleidyddol, athronyddol ac addysgiadol ar ei ddehongliad.  Diffinir lles yn Neddf Llesiant a Chenedlaethau’r Dyfodol Cymru (LlC, 2015) mewn saith nod craidd a’r nod o ‘gymdeithas lle mae llesiant ... meddyliol pobl cystal â phosibl a lle deellir dewisiadau ac ymddygiadau sydd o fudd i iechyd yn y dyfodol’ yw’r un mwyaf perthnasol i’r astudiaeth hwn.  Model seicoleg ddatblygiadol geir yma gyda’r pwyslais ar ddatblygu gwell dinasyddion.  Ystyrir yma mai cam tuag at dyfu’n oedolyn yw plentyndod yn hytrach na chyfnod penodol o ddatblygiad dynol a’r dylanwadau personol a chymdeithasol sydd yn effeithio ar y datblygiad hwnnw, dylanwadau megis profiadau cyfoethog tu allan (Moss, 2001; Dahlberg & Moss, 2005; Anning, Cullen & Fleer, 2009).  Cytuna amryw o ymchwilwyr mai cysyniad cymhleth yw lles oherwydd ei fod yn gyfnewidiol ac yn ddibynnol ar amryw o ffactorau mewnol ac allanol (Axford, 2009; Coleman, 2009; McAuley & Rose, 2010).  Mae’r ffactorau mewnol a ddylanwada ar les megis emosiynau, hapusrwydd a gwydnwch yn ogystal â’r ffactorau allanol megis amgylchedd a diwylliant yn berthnasol iawn i’r astudiaeth hwn (Ereaut a Whiting, 2008; Statham a Chase, 2010; Dodge et al., 2012; Estola et al., 2014; Bradshaw, 2016).  
Cynhelir yr astudiaeth arfaethaedig mewn cyfnod o drawsnewid sylweddol ym maes addysg yng Nghymru.  Yn sgîl argymhellion Donaldson (2015), Cynllun Gweithredu 2017-21 LlC (2017)  a pholisïau megis Deddf Llesiant a Chenedlaethau’r Dyfodol (Cymru) 2015 ceir mwy o bwyslais ar iechyd a lles emosiynol o fewn y Cwricwlwm Drafft i Gymru 2022 (LlC, 2019a).  Yma gwelir bod lles nid yn unig yn ganolog i ethos ysgolion ond hefyd yn un o’r meysydd dysgu a phrofiad (MDaPh).  O fewn y MDaPh Iechyd a Lles mae lles emosiynol yn un o’r pump ‘yr hyn sydd yn bwysig’ gan ddangos ei fod yn derbyn blaenoriaeth o fewn y cwricwlwm (LlC, 2019b).  
Yng Nghwricwlwm 2022 argymhellir darpariaeth addysgol lle caiff plant rhwng tair ac un-ar-bymtheg oed mwy o gyfleoedd i ddysgu trwy brofiadau a lle rhoddir mwy o ymreolaeth i athrawon i weithredu’r cwricwlwm yn unol â chyd-destun cymdeithasol, diwylliannol ac economaidd yr ysgol a gofynion ac anghenion y disgyblion (LlC, 2019a).  Er mai prin oedd y cyfeiriadau at brofiadau dysgu tu allan yn adroddiad Donaldson (2015),  ceir mwy o bwyslais ar gyfoethogi’r dysgu trwy brofiadau tu hwnt i’r dosbarth a manteision hynny ar gyfer corff a meddwl iach wrth i’r cwricwlwm ddatblygu (LlC, 2019b, tud.18).  Yma cyfeirir at ddatblygu elfennau megis ‘hyder’, ‘hunan-barch’, ‘strategaethau ymdopi’, ‘sgiliau rhyngbersonol a chymdeithasol’ yn yr amgylchedd tu allan, gan amlygu dylanwad polisi gwladol ar ddefnydd o’r amgylchedd allanol i hybu lles personol ac emosiynol fel gwelwyd yn y Cyfnod Sylfaen (Bilton & Waters, 2017).  Amlygwyd rhain yn athroniaeth Froebel ac eraill hefyd felly byddant yn sail i ystyried lles emosiynol yn yr astudiaeth.   
Nid ffocws ar ddiwallu gofynion cwricwlwm a pholisïau gwladol yn unig yw bwriad yr astudiaeth.  Yn hytrach archwilir i’r modd mae eu haddysgeg yn yr amgylchedd allanol yn ystyried datblygiad yr unigolyn cyflawn – yn gorfforol, ieithyddol, emosiynol, cymdeithasol a deallusol, gan adlewyrchu ymarfer yn y dosbarth tu fewn (Muňoz, 2009; Waite, 2011; Humberstone & Stan, 2012; Bilton & Waters, 2017).  Er na ellir gwahanu’r rhain, ffocysir yn bennaf ar yr emosiynol gan gydnabod dylanwadau’r agweddau eraill.  Addysgeg i ddatblygu’r plentyn cyflawn yw sail athroniaeth y Cyfnod Sylfaen yng Nghymru.  Yma eto gwelwyd nifer o densiynau yn codi o safbwynt dehongliad athrawon o ddysgu tu allan, yn ystod cyfnod peilota’r cwricwlwm rhwng 2004 a 2008 ac ers iddo ddod yn statudol yn 2008, ac mae dehongli hyn o bosib yn amlwg mewn dosbarthiadau CA2 hefyd (Maynard & Waters, 2007; WISERD, 2015).  
Hyd yma tuedda’r athroniaeth a’r lenyddiaeth i ffocysu yn bennaf ar y blynyddoedd cynnar a’r Cyfnod Sylfaen fel cyfnod penodol i hybu elfennau o les emosiynol megis hunan-hyder, hunan-fri, gwydnwch, cymhelliant, hapusrwydd, perthnasau a mwy, trwy brofiadau dysgu tu allan (Fiennes et al. 2015).  Er hynny mae’r cyfleoedd a’r profiadau hyn llawn mor bwysig i blant CA2 ond ceir tipyn llai o ymchwil ac athroniaeth sydd yn ffocysu’n benodol ar yr ystod oedran hyn yn ogystal â thipyn llai o gyfleoedd i ddysgu tu allan hefyd (Waite, 2010; 2011).  Fel yng Nghymru, caiff dysgu tu allan fwy o sylw yng nghwricwlwm blynyddoedd cynnar Yr Alban, ond dadleuir mewn dogfen bolisi na ddylai’r profiadau hyn leihau neu orffen pan mae’r plant yn cyrraedd saith oed (Learning and Teaching Scotland, 2010).  Argymhellir bod angen i blant ail-ymweld â gweithgareddau tu allan ar wahanol lefelau er mwyn ychwanegu dyfnder i’w profiadau, rhoi gwahanol bersbectif iddynt a darparu mwy o eglurder cysyniadol wrth iddynt aeddfedu, gan mai proses sydd yn esblygu yw dysgu.
Tan cyflwyno Cwricwlwm Drafft 2022 ni welwyd ffocws bendant o fewn dogfennaeth addysg bersonol a chymdeithasol CA2 ar ddefnyddio’r ardal allanol i gefnogi lles disgyblion chwaith (Llywodraeth Cynulliad Cymru, 2008).  Cyfyngir hyn yn aml i weithgareddau maes pynciol fel nodwyd eisoes, neu i weithgareddau rhaglen Ysgol Goedwig, rhaglen a ddylanwadwyd gan ymarfer yng ngwledydd Sgandinafia ac a dyfodd mewn poblogrwydd mewn ysgolion cynradd yng Nghymru a thu hwnt ers ei chyflwyno yn 1995 (Knight, 2012).  Mae’r athroniaeth yn annog ac ysbrydoli unigolion ‘through positive participation during engaging, motivating and achievable activities in supportive natural environments’ (Knight, 2009:2), lle cânt ryddid, amser a gofod mewn amgylchedd strwythuredig (Slade, Lowery & Bland, 2013).  Er hynny ceir cryn feirniadaeth o Loegr ac Awstralia nad yw’r ethos a’r athroniaeth gwreiddiol bellach yn cael ei wireddu mewn ymarfer yn y Deyrnas Unedig (Howard, 2015; Leather, 2018; Lloyd, Truong & Gray, 2018).  Awgrymir bod gormod o bwyslais ar weithdrefnau yn hytrach nag ar addysgeg a bod athrawon wedi colli dealltwriaeth gysyniadol o wir ethos y rhaglen (Lloyd, Truong & Gray, 2018).  O ganlyniad caiff ei gweithredu mewn modd rheoledig a rhagfynegadwy lle oedolion yn hytrach na phlant sydd yn rheoli’r gweithgareddau a lle ceir mwy o bwyslais ar weithgareddau yn hytrach nag amgylchedd.  Er gellid dadlau bod Ysgolion Coedwig yn raglen sydd yn hybu lles emosiynol disgyblion yn yr awyr agored, oherwydd yr heriau cysylltiedig mae angen edrych y tu hwnt i raglenni tebyg ar gyfer yr astudiaeth ac ystyried elfennau diwylliannol yr amgylchedd (Lloyd, Truong & Gray, 2018)    
Gan mai prin yw’r lenyddiaeth a’r polisïau yn ymwneud yn uniongyrchol â’r maes astudiaeth yng Nghymru, ystyrir ymarfer mewn rhai gwledydd eraill.  Gwelir dylanwad amlwg ‘Curriculum for Excellence’ (The Scottish Government, 2008) yr Alban ar Gwricwlwm Drafft 2022, gan ei fod yn argymell profiadau ymarferol wedi eu hintegreiddio yn hytrach na’u hychwanegu o fewn yr addysgeg er mwyn hybu lles corfforol ac emosiynol plant rhwng tair a deunaw oed (Learning and Teaching Scotland, 2010).  Fel Cwricwlwm 2022 yng Nghymru, caiff hwn ei ddylanwadu’n gryf gan bolisïau gwleidyddol sydd â’r nod o ddatblygu dinasyddion cyflawn, y math o bolisïau a ddylanwadodd ar athroniaeth Froebel (Learning and Teaching Scotland, 2010; Joyce , 2012).  Er hynny dengys dau ddarn o ymchwil cyfyngedig gan Thorburn ac Allison (2013; 2017) i ymarfer mewn nifer fechan o ysgolion ar draws Yr Alban mai ychydig iawn o athrawon sydd yn gwireddu dyheadau’r ddogfennaeth.  Tra bod ganddynt fwy o gymhelliad tuag at ddysgu tu allan a’u bod yn creu cyfleoedd dysgu newydd yn yr amgylchedd hwn, ceir diffyg strategaethau gweithredu clir a chynhwysfawr ar draws ysgolion oherwydd diffyg cysondeb o ran arweiniad ar lefel lleol a chenedlaethol (Livingston, 2012; OECD, 2015).  O ganlyniad ceir anghysondebau rhwng polisi ac ymarfer fel gwelir yn y Cyfnod Sylfaen yng Nghymru (WISERD, 2015).  Dyma bwynt allweddol i’w ystyried felly nid yn unig o fewn yr astudiaeth ond hefyd wrth ddatblygu Cwricwlwm 2022.
Perthyn yr un egwyddorion i ymarfer addysgol yn Awstralia hefyd lle mae dysgu tu allan yn rhan o faes dysgu yn y cwricwlwm ond lle gwelir heriau a diffyg blaenoriaethau o ran ei weithredu (Polley & Pill, 2015).  Awgrymir bod brwydr neo-ryddfrydol yma gyda thensiwn yn codi wrth dehongli ai pwrpas y tu allan yw darparu amgylchedd ar gyfer gweithgareddau anturus neu ai ffynhonnell ar gyfer dysgu ydyw.  Gwelwyd hefyd bod gwahaniaethau yn ymddangos o safbwynt gwerthoedd diwylliannol athrawon yn y cyd-destun hwn.  Tra cyfeirir at ‘les emosiynol’ yn achlysurol yn nogfennaeth Awstralia a Seland Newydd, ni chaiff gymaint o sylw a sgiliau corfforol ac ni cheir yr un cyfiawnhad o’i bwysigrwydd chwaith (Ministry of Education, 2007; Australian Curriculum, Assessment and Reporting Authority, 2014). 
Ymgorfforir dysgu tu allan fel un o’r saith maes dysgu allweddol yn y cwricwlwm i blant rhwng chwech a deunaw oed yn Seland Newydd hefyd (Ministry of Education, 2007).  Yma ffocysir yn benodol ar les emosiynol o fewn y maes dysgu ‘iechyd ac addysg gorfforol’.  Fodd bynnag cyfeiria’r canllawiau i athrawon at brofiadau cyfoethog ar dir yr ysgol yn bennaf fel gwaith maes gwyddoniaeth a gweithgareddau corfforol gan bwysleisio pwysigrwydd diogelwch emosiynol y disgyblion yn hytrach na’r cysyniadau ehangach o les emosiynol a drafodwyd eisoes (Ministry of Education, 2016).  Dengys ymchwil cyfyng iawn Cosgriff (2016) i safbwynt athrawon mewn dwy ysgol yn ardal Aotearoa, Seland Newydd bod amryw o heriau yn codi ar waethaf canllawiau cwricwlwm a pholisïau’r llywodraeth.  Y pedwar rhwystr amlwg wrth drawsnewid ymarfer athrawon oedd sefydlu’n union beth a olygwyd wrth egwyddorion a diwylliant dysgu tu allan; y parodrwydd i newid ymarfer a ‘gollwng fynd’ o’r hen arferion addysgu; defnyddio’r tu allan mewn modd arloesol; a sicrhau cefnogaeth rhanddeiliaid gan gynnwys rheolwyr neu benaethiaid ysgolion, cydweithwyr, rhieni a phlant (Cosgriff, 2016).  
Mae’n bosib y gall yr un math o rwystrau ddylanwadu ar ymarfer athrawon CA2 yng Nghymru hefyd.  Yn ôl ymchwil yn Lloegr, gellid dosbarthu’r rhwystrau hyn i bum categori sef iechyd a diogelwch; diffyg hyder athrawon; gofynion y cwricwlwm; diffyg amser, adnoddau a chefnogaeth; a newidiadau ehangach o fewn a thu hwnt i’r sector addysg (Humberstone & Stan, 2009; Rickinson et al., 2004, dyfynnir yn Howard, 2015).  
Cred Tovey (2007) bod ‘diwylliant o ofn’ gan athrawon o safbwynt rhoi’r rhyddid i blant i ddysgu tu allan.  Mae adnabod peryglon a lleihau risgiau yn ofynion statudol ar gyfer athrawon ac yn sgiliau sydd angen eu meistroli oherwydd eu bod yn amddifadu plant o’r cyfleoedd i adeiladu gwydnwch trwy ddelio gyda heriau ac adnabod risgiau a chamau gweithred (Gill, 2010). 
Deillia gwerthoedd athrawon yn aml o’u profiadau personol ac atgofion plentyndod o ddefnyddio’r tu allan, boed hynny yn y cartref neu yn yr ysgol (Waite, 2010; Beames, Higgins & Nicol, 2012; Howard, 2015).  Yn fynych hefyd gofynnir iddynt i gyfiawnhau pam eu bod yn cynnal gweithgareddau tu allan tra ni ofynnir yr un cwestiwn iddynt wrth gynnal gweithgareddau tu fewn y dosbarth a gall hyn eto effeithio ar eu hyder (Higgins, 2009). Yn ogystal gall atebolrwydd o ran gofynion ac amser i bynciau’r cwricwlwm, profion cenedlaethol a’r pwyslais ar gynhyrchu data ar gyfer uwch dîm rheoli’r ysgol, y consortia lleol ac Estyn hefyd rwystro athrawon rhag defnyddio’r tu allan.  Gyda dyfodiad cwricwlwm trawsnewidiol sydd yn gosod mwy o bwyslais ar gynnydd na chyrhaeddiad a mwy o ffocws ar les emosiynol a’r tu allan daw cyfle i athrawon i drawsnewid eu hymarfer hwy hefyd o bosib (LlC, 2019a; 2019b; Cosgriff, 2016). 
Dengys y llenyddiaeth felly bod dylanwadau hanesyddol, gwleidyddol, diwylliannol a chymdeithasol yn amlwg ar ymarfer ac ymagwedd athrawon, elfennau allweddol a amlygir yn athroniaeth cymdeithasol-ddiwylliannol Rogoff (1990; 2003).  Credai y dylai datblygiad a phrosesau dysgu plant gael eu harwain gan gyfranogiad y plentyn a’r oedolyn gyda’i gilydd o fewn cymuned benodol, a bod hyn yn eu paratoi i gymryd rhan yn y gweithgareddau hynny o fewn y gymuned ehangach, sef y cysyniad o ‘intent community particiaption’ (Rogoff, 2003, tud. 317).  Awgryma’r lenyddiaeth a ddarllenwyd mai prin yw’r cyfleoedd i blant CA2 i  ddysgu, datblygu ac arwain tu allan.  Nodwyd eisoes hefyd bod paratoi dinasyddion y dyfodol yn rhan greiddiol o bolisi lles yng Nghymru tra bod methrin ‘dinasyddion egwyddorol gwybodus’ yn un o bedwar diben Cwricwlwm 2022 (LlC, 2019a).    Mewn ymchwil cynharach nododd Rogoff (1990) yn ogystal y gall unigolion gyfrannu i brosesau sydd ynghlwm â gweithgareddau cymdeithasol-ddiwylliannol ond eu bod hefyd yn medru etifeddu ymarfer a ddyfeisiwyd gan eraill (Rogoff, 1990).  Mae hyn yn wir am ddefnydd athrawon CA2 yng Nghymru o’r amgylchedd tu allan gan eu bod wedi etifeddu diwylliant lle mae elfennau megis iechyd a diogelwch, cwricwlwm cynhwysfawr a pholisïau lleol a chenedlaethol yn dylanwadu ar ymarfer, ond bod cyfleodd iddynt hefyd i greu diwylliant o fewn eu cymuned ysgol sydd yn galluogi plant i ddatblygu eu lles emosiynol. 
I grynhoi, dangosa’r lenyddiaeth a ddarllenwyd bod bwlch o ran y deunydd sydd yn trafod defnydd athrawon CA2 o’r ardal allanol i hybu lles emosiynol, yn enwedig felly mewn ysgolion yng Nghymru.  Amcanion yr astudiaeth felly yw archwilio’r canlynol:
· ymarfer cyfredol athrawon CA2 wrth ddefnyddio tir yr ysgol i hybu lles emosiynol
· dylanwadau ar eu hymarfer
· gwybodaeth a dealltwriaeth o’r manteision
· agweddau’r athrawon 
· heriau neu rwystrau
er mwyn rhannu arfer dda gydag eraill sydd yn gweithio neu â diddordeb yn y maes. Er mwyn mynd i’r afael â hyn, gofynnir y cwestiynau canlynol:
1. Pa gyfleoedd i hybu lles emosiynol a ddarperir ar gyfer plant tu allan ac ai’r oedolyn neu’r plant sydd yn arwain rhain?
2. I ba raddau mae athrawon yn ystyried potensial yr ardal allanol ar gyfer hybu lles emosiynol?
3. Beth yw’r elfennau sydd yn dylanwadu ar agweddau athrawon tuag at ddefnyddio’r tu allan?
4. Ydy ymarfer athrawon yn newid yn sgîl cyflwyno MDPh Iechyd a Lles yng Nghwricwlwm 2022?  
Mae’n gyfnod o newid sylweddol ym myd addysg ar hyn o bryd ac mae’r astudiaeth hwn yn berthnasol iawn i’r newidiadau sydd ar droed er mwyn ceisio gwella cyfleoedd i holl blant Cymru fel nodir yng Nghenhadaeth ein Cenedl (LlC, 2017). 

